b'\n_START_ARTICLE_\nAnne Valmas\n_START_SECTION_\nHaridus- ja t\xc3\xb6\xc3\xb6k\xc3\xa4ik\n_START_PARAGRAPH_\nAnne Valmas l\xc3\xb5petas Tartu \xc3\x9clikooli 1965. aastal ja t\xc3\xb6\xc3\xb6tas p\xc3\xa4rast seda raamatukogunduse ja bibliograafia erialal mitmes raamatukogus._NEWLINE_1997. aastal kaitses ta Tallinna Pedagoogika\xc3\xbclikoolis magistrit\xc3\xb6\xc3\xb6 (teadusmagister) teemal "Eesti raamat paguluses: kirjastustegevus ja kultuuritaust" (juhendaja Mare Lott)._NEWLINE_2003. aastal kaitses ta Tallinna Pedagoogika\xc3\xbclikoolis samal aastal ilmunud kahek\xc3\xb6itelise doktorit\xc3\xb6\xc3\xb6 "Eestlaste kirjastustegevus v\xc3\xa4lismaal 1944\xe2\x80\x932000" (juhendaja Mare Lott)._NEWLINE_Ta on t\xc3\xb6\xc3\xb6tanud bibliograafina Tallinna Tehnika\xc3\xbclikooli raamatukogus ning osalenud Eesti Rahvusraamatukogu v\xc3\xa4ljaarendamises teenindusdirektori ning kultuuri- ja kunstiosakonna juhatajana. _NEWLINE_1989. aastal asus ta t\xc3\xb6\xc3\xb6le Teaduste Akadeemia Raamatukogus, praegu Tallinna \xc3\x9clikooli Akadeemiline Raamatukogu, kus ta t\xc3\xb6\xc3\xb6tas direktorina aastail 1998\xe2\x80\x932003, v\xc3\xa4liseesti kirjanduse osakonna juhatajana ja teadurina. Alates 2008. aastast juhatas ta Tallinna \xc3\x9clikooli Akadeemilise Raamatukogu v\xc3\xa4liseesti kirjanduse keskust._NEWLINE_Ta osales ka V\xc3\xa4liseesti arhiivide t\xc3\xb6\xc3\xb6r\xc3\xbchma ja Rahvuskaaslaste programmi arhiivikomisjoni ning Eesti Pedagoogika Arhiivmuuseumi ja Harju Maakonnaraamatukogu n\xc3\xb5ukogude t\xc3\xb6\xc3\xb6s ning oli Eesti raamatukoguhoidjate biograafilise andmebaasi peatoimetaja.'